
    Bevezetés


    „Ne kérd a gyerekeidtől, hogy kivételességre törekedjenek. Nemesnek látszó törekvés, ám valójában balgaság. Inkább segíts nekik meglátni a mindennapi csodákat és a hétköznapok varázsát. Mutasd meg nekik, milyen öröm beleharapni egy paradicsomba, megkóstolni egy almát, egy körtét. Mutasd meg, hogyan kell sírni veszteség idején. Mutasd meg, milyen végtelen gyönyörűség rejlik egy érintésben. Keltsd életre számukra a hétköznapit. A rendkívüli majd megteremti önmagát.”


    William Martin, a The Parent’s Tao Te Ching: Ancient Advice for Modern Parents (A szülők Tao Te Kingje – Ősi tanácsok modern szülőknek) szerzője


    A dán módszer


    Mielőtt a gyerekeim megszülettek, egyáltalán nem voltam anyatípus – sőt abban sem voltam biztos, hogy egyáltalán akarok gyereket. Aztán megismertem a férjemet, aki történetesen dán, elmentem Dániába, és megváltozott az életem. Azt láttam, hogy a gyerekek nyugodtak, elégedettek, tisztelettudók és jól neveltek. A szülők valóban boldognak tűntek, elvétve hallottam emelt hangú „fegyelmezést”. Azt láttam, hogy a gyerekkort valóban sajátos életszakasznak tartják, és általam soha nem tapasztalt módon becsülik, értékelik és óvják. Akkor és ott arra gondoltam: ha valaki garantálná, hogy „dán” gyerekem lesz, már holnap készen állnék a gyerekvállalásra.


    Néhány év múlva, a várandósság idején, négy és fél hónapig fekvésre kényszerültem. Ez idő alatt rengeteg gyereknevelésről szóló könyvet elolvastam, így próbáltam felkészülni életem legizgalmasabb, ugyanakkor legfélelmetesebb kalandjára. A szülés után azonban valami szokatlan történt: azt vettem észre, hogy az összes könyvnél jobban bízom dán családom és barátaim tanácsaiban. Minden, amit tőlük hallottam, valahogy logikusnak tűnt – és ami a legfontosabb: működött is. Idővel végleg félretettem a nevelésről szóló könyveket, és az a „dán módszer” lett a gyereknevelési filozófiám, amit körülöttem mindenki magától értetődő természetességgel alkalmazott.


    Egy nap aztán olvastam egy cikket arról, hogy a Gazdasági Együttműködési és Fejlesztési Szervezet (Organisation for Economic Co-operation and Development, OECD) adatai szerint immár negyven éve Dánia a világ legboldogabb országa, de legalábbis mindig dobogós helyen végez. Teljesen ledöbbentem. Amerikai vagyok, és az amerikaiak igazán a boldogság megszállottjai: több ezer könyv jelenik meg a témáról, és számtalan program célozza ennek elérését. A „boldogságra törekvés” így, szó szerint szerepel a függetlenségi nyilatkozatban, a boldogságot mérő skálákon mégis rendre alacsony pontszámot érünk el. Szóval, mit tudnak a dánok, mi a titkuk, és miért nem beszél erről senki?


    Aztán egyszer csak beugrott: biztosan a neveltetésükkel függ össze a dolog. A boldog gyerekekből boldog felnőttek lesznek, akik aztán maguk is boldog gyerekeket nevelnek – és ez így megy tovább, míg szinte nemzeti hagyománnyá válik. A „dán módszer” nekem rengeteget segített, szülőként és emberként is olyan sokat kaptam tőle, és olyan sokat változtam általa, hogy biztos voltam abban: másoknak is hasznára lesz.


    Megkérdeztem egy barátomat, egy dán pszichoterapeutát, létezik‑e valamilyen útmutató a dán gyereknevelési módszerről, de nemmel válaszolt. Így hát nekiláttunk, és megcsináltuk mi magunk. Megvizsgáltuk, hogyan nevelik gyerekeiket a dán szülők, majd meghatároztuk a dán módszer legfőbb alappilléreit, melyek a következők: játék, hitelesség, átkeretezés, empátia, az ultimátumok kerülése, együttlét és hygge.


    A dán módszer mára széles körben ismertté vált. A Gyereknevelés dán módra című könyvünk több mint harminchárom országban jelent meg, egyetemi tananyag lett belőle, tudományos művek idézik, és ami a legfontosabb: világszerte sok‑sok szülő tartja megbízható forrásnak, és támaszkodik rá a mindennapokban. Hosszú évek kutatásaira, szakirodalmi forrásokra, a dán iskolarendszer és oktatáspolitika ismeretére, valamint szülők, pszichológusok és pedagógusok személyes és szakmai tapasztalataira épül. Sokak szerint a kötetet nemcsak szülők, hanem nagyszülők, pedagógusok, gyerekekkel foglalkozó szakemberek, sőt valamennyi felnőtt haszonnal forgathatja.


    A dán módszer a mindennapokban


    Két kérdést hallok újra és újra, amikor előadást tartok vagy workshopot vezetek: „Működik ez azoknál is, akik nem Dániában élnek?” Illetve: „Mint elmélet nagyon tetszik, de hogyan csináljam a mindennapokban?” Az első kérdésre határozott igen a válasz. Sok évig magam sem Dániában éltem, és közben ugyanúgy gyereket neveltem. Első kézből tudom, milyen nehéz megváltoztatni a berögződéseinket és kulturális reflexeinket, amikor más országban, más normák között kell helytállnunk. De épp ezért tudom azt is, hogy igenis működik!


    A második kérdésre ez a könyv a válasz. Szerettem volna összeállítani egy olyan útmutatót, amely részletesen bemutatja a dán módszert, gyakorlati példákon keresztül szemlélteti, hogyan érik el a dán szülők, hogy a gyerekek részt vegyenek a házimunkában, a főzésben, és zökkenőmentes legyen az esti lefekvés. Szerettem volna szemléltetni, hogyan kezelik a dánok a kicsik hisztizését, a kamaszkori dacot, és a modern „mumust”, ami napjainkban a legtöbb szülőnek komoly fejfájást okoz: a képernyőidőt. Felkerestem barátomat, Camilla Semlov Andersson dán családterapeutát, aki több mint huszonöt éve dolgozik a dán módszerrel, és megkértem, segítsen rendszerezni a sok‑sok tudást, gyakorlatot, szemléletet és számtalan ötletet. Közös munkánk eredménye ez a könyv: útmutató minden szülő számára, éljen bárhol is a világon. A dán módszer hatalmas segítség volt számomra, és a mai napig az maradt. Szülők ezreinek segített már világszerte, és reméljük, azok is hasznosnak találják, akik először veszik kezükbe ezt a könyvet.


    Röviden a dán módszerről


    Azok számára, akik még nem ismerik, íme egy rövid áttekintés a gyereknevelés dán módszeréről.


    Játék


    Dániában a játék már 1871 óta hivatalosan is az oktatás-nevelés része, úgy tekintenek rá, mint a gyerek alapvető, legfontosabb tevékenységére. A játék révén a gyerekek természetes módon tanulnak, pihennek, és dolgozzák fel az őket ért hatásokat. A játék fejlesztő hatással bír, számos más készség mellett például az empátia, a kritikus gondolkodás, a kreativitás, az önkontroll és a reziliencia is gazdagodik általa. Segíti a konfliktuskezelési képességek fejlődését, és játék közben a gyerekek a stresszkezeléshez nélkülözhetetlen megküzdésmódokat is gyakorolhatják. Sajnos azonban a játék számos országban kiszorult az iskolákból és a családok életéből, helyét pedig tanulásközpontú, felnőttek által irányított tevékenységek egész sora vette át. Ezzel párhuzamosan – és ezzel összefüggésben – egyre több a szorongó vagy depressziós gyerek és felnőtt.


    Ha több időt biztosítunk gyerekeink számára a szabad játékra, akkor csökkentjük a stresszt, erősítjük a gyerekek társas kapcsolódási képességeit, és végső soron a jóllétükért is sokat teszünk. A kulcs az, hogy higgyünk a játék elképesztő erejében – ahogyan a dánok teszik –, és engedjük el azt a gondolatot, hogy a gyerekeknek bizonyítaniuk kellene a felnőttek felé, hogy tanulnak. Ez mindannyiunk életét könnyebbé, természetesebbé és boldogabbá teszi.


    Hitelesség


    A dánok mindig rendkívül őszinték a gyerekeikkel. Nyíltan, de életkornak megfelelően beszélnek minden témáról, és tudatosítják a gyerekekben, hogy az összes érzés rendben van. Nincsenek jó vagy rossz érzelmek, csak érzelmek vannak, és képesnek kell lennünk ezek felismerésére és értelmezésére. A hitelesség azt jelenti, hogy először magunkkal vagyunk őszinték, mert csak ezután tudunk őszinték lenni a gyerekeinkkel. Nem biggyeszthetünk az orrukra rózsaszín szemüveget, hogy azon keresztül lássák a világot. Ha a gyerekek megtanulják, hogy minden érzés természetes, és bízhatnak a saját érzelmeikben, akkor belső iránytűjük pontosabb lesz, és mindig követni tudják a vezérlő csillagukat.


    A gyerekeknek nem tökéletes, hanem érzelmileg hiteles szülőkre van szükségük. A hitelesség szorosan összefügg a dicsérettel is. A szerénység alapérték Dániában, és a szülők inkább az erőfeszítést dicsérik, nem az eredményt. Így a gyerekek megértik, hogy a cél nem a dicséretek bezsebelése, hanem az, hogy tegyenek a fejlődésért, a változásért. Kutatások szerint azok a gyerekek, akiket túl sokat dicsérnek a teljesítményükért vagy azért, mert olyan „okosak”, kevésbé bíznak magukban, és félnek a hibázástól – hiszen akkor elveszíthetik a nehezen megszerzett „okos gyerek” státuszt. Akiket viszont a befektetett munkáért dicsérnek, kitartóbbak, a kudarcok ellenére is folytatják, és általában a lelki ellenálló képességük is jobb.


    Átkeretezés


    Az átkeretezés lényege, hogy képesek vagyunk az alapvetően negatív helyzetekben is megtalálni a pozitívumokat, felhagyunk a negatív címkék használatával, és arra törekszünk, hogy kevésbé szélsőséges, fekete-fehér nyelvezetet használjunk. A kimondott szavak ugyanis befolyásolják az érzéseinket. Az átkeretezésnek nincs köze a rózsaszín szemüveghez, nem arról szól, hogy tagadjuk a világban előforduló kellemetlen, negatív dolgok, jelenségek létezését. Hanem arról, hogy felismerjük, egy‑egy helyzetben melyik részletre érdemes inkább odafigyelni.


    Számos magunkról alkotott véleményünk, gondolatunk, ítéletünk (például: „nem vagyok jó matekos”, „lusta vagyok”) gyerekkorunkból származik. Ezeket a címkéket gyakran – noha akaratlanul – szüleink ragasztják ránk, mi pedig továbbvisszük ezt a szokást, így lesz aztán gyerekünk „nem túl sportos”, „agresszív” vagy „lusta”. Közben észre sem vesszük, hogy szavaink önbeteljesítő jóslattá válnak, mert egy gyerek komolyan elhiszi, hogy olyan, amilyennek a szülei látják. Az átkeretezés azt is jelenti, hogy megszabadulunk a címkézéstől, megtanuljuk, hogy a gyerek nem azonos a viselkedésével, és inkább a pozitívumokra koncentrálunk. Ahelyett, hogy gyerekünket szimplán makacsnak tituláljuk, mondhatjuk azt is: „Milyen kitartó!” Ahelyett, hogy azt mondanánk: „Utálom az anyósomat”, mondhatjuk azt is: „Nem mindenben értünk egyet, de nagyon jól bánik az unokáival!”


    Az átkeretezés gyakorlást igényel, de az élet minden terén – szülőként, emberi kapcsolatainkban és a munkahelyen is – hasznunkra válik, ha a nehéz helyzetekben is képesek vagyunk megtalálni a pozitívumokat. Felnőttként nekünk még talán tanulnunk kell, ám gyerekeink már természetes módon tudnak majd így gondolkodni, ez pedig kiváló hatással lesz az érzelmi jóllétükre – és végső soron arra, mennyire lesznek boldogok.


    Empátia


    Az empátia, vagyis a mások helyzetébe, érzelmi állapotába való belehelyezkedés képessége szoros kapcsolatban áll az érzelmi jólléttel. Minden ember veleszületetten képes az empátiára, ám a másokra való ráhangolódást már tanulnunk kell. Dániát a világ egyik legempatikusabb országának tartják, mert itt a kommunikációban és a viselkedésben egyaránt megnyilvánuló empátiát a nevelés egyik legfontosabb alappillérének tekintik. A dán nevelési-oktatási intézményekben az empátia a tananyag része, a gyerekek 3 és 16 éves kor között aktívan „tanulják”, hogyan legyenek empatikusak. A cél az, hogy megértsék az érzelmek teljes skáláját, felismerjék és át tudják érezni, mit érez a másik, és megtanulják meglátni a jót másokban.


    Akkor vagyunk empatikusak, ha felismerjük és elismerjük gyerekünk érzéseit, és segítünk nekik szavakba önteni, amit megélnek, ahelyett, hogy – mint „hisztit” vagy „agressziót” – elbagatellizálnánk vagy elutasítanánk. Az empátia bármely életkorban tanulható és fejleszthető, és nemcsak szubjektív boldogságérzetünket növeli, de üzleti sikerekhez is hozzásegíthet. Amikor empátiát érzünk valaki iránt, ugyanazok az idegpályák aktiválódnak, mint amikor a megbocsátás érzését éljük át, így az empátia elengedhetetlen az egészséges, tartalmas emberi kapcsolatokhoz.


    Az ultimátumok kerülése


    A dán szülők hozzáállása nagyon demokratikus. Ez pontosan az ellentéte az oly sok országban jellemző autoriter nevelésnek, amelynek jelmondata az lehetne: „Azt csinálod, amit én mondok, vagy fel is út, le is út!” A dán szülők célja nem az, hogy a gyerekük féljen tőlük. A testi fenyítést több mint negyedszázada törvény is tiltja, „nevelési eszközként” egyszerűen elfogadhatatlan. A kiabálás, a fenyegetőzés és az ultimátumok félelmet, és nem tiszteletet szülnek, ezért a dán szülők ilyen eszközökkel nem is élnek.


    A dánok szerint a szülő nem börtönőr, hanem világítótorony: biztonságos, megbízható és kiszámítható jelzéseket ad, amelyek alapján a gyerek eligazodik az életben. Az ultimátumok kerülése abban segít, hogy ne legyenek hatalmi harcok a családban, és kevesebb legyen a szülő-gyerek konfliktus. A cél nem a győztes-vesztes, hanem a győztes-győztes helyzet megteremtése, vagyis hogy megtaláljuk a mindenki számára előnyös megoldást. A félelemre építő nevelés félelmet, és nem tiszteletet szül. A lényeg az, hogy mindig legyünk tisztában azzal, milyen értékeket szeretnénk átadni (ezt hívom én a nevelés alapvonalainak), állítsunk fel életkornak megfelelő, világos határokat, és ügyeljünk a tiszteletteljes, nyugodt hangnemre. A mottó: „Taníts tiszteletet, mutass tiszteletet – és tisztelni fognak.”


    Együttlét és hygge (meghittség)


    A hygge (ejtsd: hüge) az óészaki hygga szóból ered, amelynek jelentése: ’vigasztalni’. Alapértelmezésben meghitt együttlétet, közös időt jelent, ám valójában ennél sokkal több rejlik benne. Mégpedig az, hogy tudjuk: az együtt töltött idő értékes és szent, és ennek megfelelően nagyra becsüljük. A hygge nem csupán fizikai hely, hanem az a védett lelki-érzelmi tér, amelyet magunk és családunk számára teremtünk.


    Képzeljük el, ahogy gyerekeinkkel együtt belépünk ebbe a térbe – például vacsora közben, közös játék vagy egy séta során –, és az ajtón kívül hagyjuk a stresszt, a dühöt és a negativitást, ahogyan a cipőnket is a lábtörlőn hagyjuk, mielőtt a szobába lépnénk. Ha sikerül megtennünk, akkor olyan helyet hozunk létre, amely menedékként szolgál a mindennapok feszültsége elől. Bármikor máskor annyit stresszelhetünk, amennyit akarunk, ám ebben a térben, ez alatt az idő alatt a valódi jelenlétre kell törekednünk. Nem „énidőről”, hanem „miidőről” van szó, ami sok kultúrában ismeretlen, vagy legalábbis szokatlan. Röviden: ez a lelki tér védelmet nyújt a külvilág elől, és a gyerekek imádják, mert itt stressz, konfliktusok és drámák nélkül, meghitten és kiegyensúlyozott hangulatban lehetnek együtt a szüleikkel. A hygge nem a tudatos jelenlét (vagyis a mindfulness), hanem a tudatos együttlét gyakorlása. Kezdetben talán nem igazán érthető, miről is van szó, ám minél többet gyakoroljuk, annál könnyebben megy…

